ⵇⴰⴷⵉ ⵇⴷⴷⵓⵔ

ⴰⴷⵓⴽⵜⵓⵔ ⵇⴰⴹⵉ ⵇⴷⴷⵓⵔ ⴷ ⵢⵉⵡⵉⵙ ⵏ ⵜⵇⴱⵉⵍⵜ ⴰⵢⵜ ⵙⵉⴷⴰⵍ, ⵉⵍⵓⵍ ⴳ ⵓⵙⴳⴳⵯⴰⵙ ⵏ 1952, ⵉⴳ ⵢⴰⵏ ⵙⴳ ⵉⵎⴰⵏⴰⵔⵏ ⵏ ⵉⵏⴰⴳⵍⵉⵡⵏ ⵏ ⵜⵙⴳⴰ ⵏ ⵔⵔⵉⴼ ⵉⴳⴰⵏ ⴰⵖⴱⴰⵍⵓ ⵓⵔ ⵉⵜⵜⵇⵇⴰⵔⵏ ⵉⵙⵙⵎⵖⴰⵢⵏ ⵉⵏⴰⴳⵍⵉⵡⵏ ⴳ ⵓⵙⵡⵉⵔ ⵏ ⵇⴰⴹⵉ ⵇⴷⴷⵓⵔ, ⵏⵜⵜⴰ ⴷ ⵢⴰⵏ ⴳ ⵉⵎⴰⵏⴰⵔⵏ ⵏ ⵓⵎⵓⵙⵙⵓ ⴰⴷⵍⵙⴰⵏ ⴰⵎⴰⵣⵉⵖ ⴷ ⵉⵎⵣⵡⴰⵔ ⵏⵏⵙ, ⵉⵎⵎⵓⵜ ⴳ 15 ⵛⵓⵜⴰⵏⴱⵉⵔ 1995 ⴹⴰⵕⵜ ⵏ ⵢⴰⵏ ⵓⵏⴳⴰⵙ ⵉⵅⵛⵏⵏ ⵏⵏⴰ ⵓⴽⴰⵏ ⵙⵓⵍ ⵓⵔ ⵉⴼⴰⵡⵏ ⵉⵍⵉⵏ ⴼⵍⵍⴰⵙ ⵉⵙⵇⵙⵉⵜⵏ.

ⴹⴰⵕⵜ ⵏ ⵜⵖⵔⵉ ⵏⵏⵙ ⵏ ⵓⵙⵉⵏⴰⵏ, ⵢⵓⴷⴼ ⵜⴰⵙⴷⴰⵡⵉⵜ ⵏ ⵎⵓⵃⵎⵎⴰⵙ ⵍⵅⴰⵎⵉⵙ, ⵜⴰⵖⵉⵡⴰⵏⵜ ⵏ ⵜⵙⴽⵍⴰ ⴷ ⵜⵎⴰⵙⵙⴰⵏⵉⵏ ⵜⵉⵏⴼⴳⴰⵏⵉⵏ, ⵖⵉⵏⵏ ⴰⵖ ⵢⵓⵎⵥ ⴰⵙⵍⴽⵉⵏ ⵏ ⵜⵓⵔⴰⴳⵜ ⴳ ⵜⵓⵜⵍⴰⵢⵜ ⵜⴰⴼⵕⴰⵏⵚⵉⵚⵜ ⴷ ⵜⵙⴽⵍⴰ ⵏⵏⵙ ⴰⵙⴳⴳⵯⴰⵙ ⵏ 1974, ⵉⴹⴼⵕ ⴰⵙⵎⵓⵜⵜⴳ ⵏⵏⵙ ⴳ ⵜⵉⵏⵎⵍ ⵜⴰⵏⴰⴼⵍⵍⴰⵜ ⵏ ⵉⵙⵍⵎⴰⴷⵏ, ⴹⴰⵕⵜ ⵢⵓⵎⵥ ⴰⵙⵍⴽⵉⵏ ⵏ ⵜⵎⵙⵉⵔⵉⵏ ⵜⵉⵖⴱⵉⵡⵉⵏ ⴳ ⵜⵙⵏⵉⵍⵙⵜ ⴳ ⵜⵖⵉⵡⴰⵏⵜ ⵏ ⵜⵙⴽⵍⴰ, ⵉⵣⵣⵔⵉ ⴰⵎⵃⵉⵣⵡⴰⵔ ⵏ ⵉⵙⵍⵎⴰⴷⵏ ⵉⵎⴰⵡⴰⵙⵏ, ⵉⴽⵛⵎ ⴷ ⵓⴳⵔⴰⵡ ⵏ ⵓⵙⵍⵎⴷ ⴳ ⵜⵖⵉⵡⴰⵏⵜ ⵏ ⵜⵙⴽⵍⴰ ⴳ ⴼⴰⵙ ⴰⵙⴳⴳⵯⴰⵙ ⵏ 1977 ⵉⵙⵡⵓⵔⵉ ⴳⵉⵙ ⴷ ⴰⵎⴰⵡⴰⵙ. ⴳ ⵓⵙⴳⴳⵯⴰⵙ 1979 ⵢⵓⵎⵥ ⵜⴰⴳⴳⴰⵣⵜ ⵏ ⵓⵙⵉⵔⵎ ⵜⵣⵎⵔ ⴰⵙ ⴰⴷ ⵉⴹⴼⵕ ⴰⵙⵎⵓⵜⵜⴳ ⵏⵏⵙ ⴰⴽⴰⴷⵉⵎⵉ ⴳ ⵜⵙⴷⴰⵡⵉⵜ ⴳ ⵜⵙⴷⴰⵡⵉⵜ ⵏ ⵚⵚⵓⵕⴱⵓⵏ (ⴱⴰⵔⵉⵣ 3) ⵖⵉⵏⵏ ⴰⵖ ⵉⵃⵢⵢⵍ ⵉⵙⴳⴷⵍ ⵜⴰⴱⵔⴰⵜ ⵏⵏⵙ ⵏ ⴷⴷⵓⴽⵜⵓⵔⴰ ⴰⵙⴰⴽⴰ ⵡⵉⵙ ⴽⵕⴰⴹ ⴳ ⵜⵙⵏⵉⵍⵙⵜ ⵜⴰⵎⴰⵣⵉⵖⵜ ⵙ ⵡⵓⵜⵓⵢ ⵏ ⵓⵙⵍⵎⴰⴷ ⵍⵢⵓⵏⵉⵍ ⴽⴰⵍⴰⵏ ⴰⵙⴳⴳⵯⴰⵙ ⵏ 1981, ⴹⴰⵕⵜ ⵏⵏⵙ ⵉⵡⵉⵔⵔⵉ ⴷ ⵙ ⵜⵖⵉⵡⴰⵏⵜ ⵏ ⵜⵙⴽⵍⴰ ⴳ ⴼⴰⵙ ⴰⴷ ⵉⴹⴼⵕ ⵜⴰⵡⵓⵔⵉ ⵏⵏⵙ ⴰⵎ ⵓⵙⵍⵎⴰⴷ ⴰⵎⴰⵡⴰⵙ, ⴳ ⵓⵙⴳⴳⵯⴰⵙ ⵏ 1990 ⵉⵙⴳⴷⵍ ⴷⵓⴽⵜⵓⵔⴰ ⵏ ⵓⵡⴰⵏⴽ ⴳ ⵜⵓⵥⵍⴰⵢⵜ ⵏⵏⵙ ⵏⵉⵜ (ⵜⴰⵙⵏⵉⵍⵙⵜ ⵜⴰⵎⴰⵣⵉⵖⵜ).

ⵉⵎⵢⴰⵔ ⵉⴳⵍⵍⵉⵏ ⵓⵎⵖⵏⴰⵙ ⵇⴰⴹⵉ ⵇⴷⴷⵓⵔ ⴰⴷ ⵉⵙⵎⵓⵏ ⵏⴳⵔ ⵜⴰⵡⵓⵔⵉ ⵏⵏⵙ ⵜⴰⵎⴰⵙⵙⴰⵏⵜ ⴷ ⵏⴳⵔ ⵓⵎⵓⵙⵙⵓ ⵏⵏⵙ ⴰⵎⵖⵏⴰⵙ ⴰⵎⵙⵎⵓⵏ, ⵙ ⵢⵉⵎⴰⵏ ⵏ ⵓⵙⵖⵓⴷⵓ ⴷ ⵓⵙⵓⴼⵓ, ⴷ ⵓⵔ ⵜⵜ ⵉⵏⵏ ⵉⴽⴽⵉ ⵓⵙⵜⴰⵢ ⵏ ⵉⴳⵍⵍⵉⵏ ⵏ ⵓⵔⵣⵣⵓ ⴷ ⵜⵣⵔⴰⵡⵜ ⴰⵎⵙⴰⵎⵎⴰ, ⵎⴰⵛⴰ ⵉⵙ ⴷ ⵉⴼⴼⵖ ⵙⴳ ⵓⵏⵥⵥⵓ ⴷ ⵓⴼⵔⴰⴽ ⵙ ⵓⵏⴱⵣⴰⵣ ⵏ ⵜⴰⵡⵉⵜ ⵅⴼ ⵜⵎⵙⵙⴰⵏⵉⵏ ⵜⵉⵏⴼⴳⴰⵏⵉⵏ ⵙ ⵓⵎⴰⵜⴰ, ⴷ ⵜⵙⵏⵉⵍⵙⵜ ⵜⵓⵥⵍⴰⵢⵜ, ⵍⵍⵉ ⴳⴰⵏⵜ ⵜⵉⵎⴰⵙⵙⴰⵏⵉⵏ ⵉⵜⵜⴰⵡⵙⵏ ⵅⴼ ⵓⵙⴱⵓⵖⵍⵓ ⵏ ⵓⵔⵣⵣⵓ ⴰⴳⵔⵎⵏⴰⴷ ⴳ ⵜⵓⵜⵍⴰⵢⵜ ⴷ ⵜⴷⵍⵙⴰ ⵜⴰⵎⴰⵣⵉⵖⵜ ⴷ ⵓⵣⵓⵣⵣⴼ ⵅⴼ ⵉⴼⵔⴷⵉⵙⵏ ⵉⴷⵙⵍⴰⵏⵏ ⵏ ⵜⵎⴰⴳⵉⵜ ⵜⴰⵏⴰⵎⵓⵔⵜ ⵎⵎⵉ ⵉⵙⴳⴰⵔ ⵉⵎⵏⵏⴰⵡⵏ.

ⵙ ⵜⵥⵓⵥⵜ ⴷ ⵓⴼⴼⵓⵍⵍⵙ ⵏⵏⵙ ⴷⴰ ⵙ ⵉⵜⵜⵡⴰⵙⵙⴰⵏ, ⵓⵊⵊⴰⵏ ⵜ ⴰⴷ ⵉⵍⵜⵖ ⵜⵓⵥⵥⵎⵜ ⵏ ⵏ ⵉⵙⴳⴳⵯⴰⵙⵏ ⵏ 70 ⵏ ⵜⴰⵙⵓⵜ ⴰⴷ ⵉⵣⵔⵉⵏ ⴳ ⵓⵎⵓⵙⵙⵓ ⴰⵎⵙⵎⵓⵏ ⴰⵎⴰⵣⵉⵖ, ⵙⵡⴰ ⴳ ⴼⵕⴰⵏⵚⴰ ⴷⴰ ⵖ ⵜⵜ ⵉⵏⵏ ⵉⴽⴽⴰ ⵉⴳⴰ ⴳⵉⵙ ⴰⵎⵣⵔⴰⵡ, ⵓⵍⴰ ⴳ ⵍⵎⵖⵔⵉⴱ ⵖ ⵉⴳⴰ ⴰⵙⵍⵎⴰⴷ ⴰⵎⵙⴷⴰⵡ ⴷ ⵉⵎⵖⵏⴰⵙ ⵉⵜⵜⵎⵓⵙⵙⵓⵏ, ⵉⵣⴷⵉ ⴷⵉⴷⵙ ⵓⵏⵥⵥⵓ ⵉⴷⵓⵙⵏ ⵎⴰⵙ ⴷ ⴰⵙⵙⵎⵖⵔ ⵏ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⴷ ⵓⵙⴱⵓⵖⵍⵓ ⵏⵏⵙ ⴷ ⵓⵙⵉⴷⴼ ⵏⵏⵙ ⴳ ⵢⵉⴳⵔⴰⵏ ⵉⵎⴰⴷⴷⴰⵔⵏ ⵏ ⵜⵎⵜⵜⵉ ⵉⵇⵇⴰⵏ ⴷ ⴰⴷ ⵉⵣⴷⵉ ⴷ ⵜⵡⵓⵔⵉ ⵜⴰⵙⵓⵍⴰⵏⵜ ⵅⴼ ⵓⵙⴷⵔⵓ ⵏ ⵓⴼⵔⴰⴽ ⵙ ⵜⵏⴽⴽⵉⵜ ⵜⴰⵎⴰⵣⵉⵖⵜ ⴷ ⵜⵖⵏⵙⴰ ⵃⵎⴰ ⴰⴷ ⵏⵉⵡⴹ ⵜⴰⵙⵉⵍⴰⵡⵜ ⵏⵏⵙ ⵙ ⵜⵡⵓⵔⵉ ⵜⴰⴷⵖⵔⵉ ⵉⴳ ⵏⵙⵙⵏⵜⵉ ⵙⴳ ⵢⵉⵎⴰⵏ ⵎⴰⵙ ⴷ ⴰⵙⴽⴽⵉⵏ ⴰⵎⴰⵣⵉⵖ ⴷ ⵜⴰⵎⵙⴰⵔⵜ ⵜⴰⵏⴰⵎⵓⵔⵜ ⵜⵀⵎⵎⴰ ⵉⵎⵖⵔⴰⴱⵉⵢⵏ ⴰⴽⴽⵯ ⵙ ⵡⴰⵔ ⵓⵙⵍⵉⴷ.

ⴳ ⵓⵙⴰⵜⵉ ⴰⴷ, ⵉⵙⴽⵔ ⵉⴳⵍⵍⵉⵏ ⵇⴰⴹⵉ ⵇⴷⴷⵓⵔ ⵢⴰⵜ ⵜⴳⵔⵓⵎⵎⴰ ⵏ ⵓⵔⵣⵣⵓ ⴷ ⵜⵣⵔⴰⵡⵉⵏ ⵜⵉⵙⵏⵉⵍⵙⵉⵏ ⴳ ⵜⵖⵉⵡⴰⵏⵜ ⵏ ⵜⵙⴽⵍⴰ ⴳ ⴼⴰⵙ, ⵢⴰⵙⵉ ⵜⴰⵎⴰⵙⴰⵢⵜ ⵏ ⵓⵙⵎⵓⵙⵙⵓ ⵏⵏⵙ ⵣⵖ ⵓⵙⴳⴳⵯⴰⵙ ⵏ 1981 ⴰⵢⵍⵍⵉⵖ ⵉⵎⵎⵓⵜ ⵜⴰⵎⵍⵍⴰ ⵏ ⵕⴱⴱⵉ ⴼⵍⵍⴰⵙ, ⵙ ⵢⵉⵎⴰⵏ ⴰⵏⵏ ⵏⵉⵜ ⵜⴰⵎⵖⵏⴰⵙⵜ, ⵉⴱⴷⴷ ⵅⴼ ⵓⵙⴱⴷⴷⵉ ⵏ ⵜⵎⵙⵎⵓⵏⵜ ⵏ ⵓⵙⵙⵏⵜⵉ ⴰⴷⵍⵙⴰⵏ ⴳ ⵏⵏⴰⴹⵓⵕ ⵜⵉⴳⴰⵔⵉⵡⵉⵏ ⵏ ⵡⴰⵢⵢⵓⵔ ⵏ ⵢⵉⵏⵏⴰⵔ 1978. ⵉⴳ ⵓⵙⴰⵢⵔⴰⵔ ⴰⴷ ⴰⵎⵙⵎⵓⵏ ⴰⵏⴳⵎⴰⵎ ⴰⵎⵖⵏⴰⵙ ⴰⵎⴰⵣⵉⵖ ⴰⵎⵣⵡⴰⵔⵓ ⴳ ⵜⵙⴳⴰ ⵏ ⵔⵔⵉⴼ, ⵉⵡⵙⵏ ⵉⵏⴳⵎⴰⵎ ⵏⵏⵙ ⴳ ⵜⵙⵉⵍⴰⵡⵜ ⵏ ⵜⴷⵍⵙⴰ ⵜⴰⵏⴰⵎⵓⵔⵜ ⵙ ⵡⴰⵢⵢⴰⵡⵏ ⵏⵏⵙ ⵉⵎⴰⵣⵉⵖⵏ ⴷ ⵓⵏⵏⵓⵕⵥⵎ ⵅⴼ ⵜⴷⵍⵙⴰ ⵜⴰⵎⴰⴹⵍⴰⵏⵜ ⴷ ⵓⵡⵜⵜⴰⵙ ⵏ ⵓⵙⴱⵓⵖⵍⵓ ⵏ ⵜⴷⵍⵙⴰ ⴷ ⵜⴰⵢⵙⵉ ⵜⴰⵎⴰⵣⵉⵖⵜ ⴷ ⵜⵏⴽⵔⴰ ⵙ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⵙⴳ ⵓⵣⵓⵣⵣⵔ ⵏ ⵓⴼⵔⴰⴽ ⵙ ⵎⴰⵙ ⴷ ⵉⵇⵇⴰⵏ ⴰⴷ ⵜⵜ ⵏⴰⵡⵉ ⵅⴼ ⵜⵎⴰⵣⵉⵖⵜ ⵏⴼⴽ ⴰⵙ ⵜⵉⵏⴷⵉ ⴷ ⴷⵉⵙ ⵢⵓⵙⴰⵏ ⴳ ⵓⵥⵟⵟⴰ ⴰⴷⵍⵙⴰⵏ ⴰⵏⴰⵎⵓⵔ.

ⵉⴽⴽⴰ ⵜⵜ ⵉⵏⵏ ⵉⴳⵍⵍⵉⵏ ⵇⴰⴹⵉ ⵇⴷⴷⵓⵔ ⵜⴰⵎⵍⵍⴰ ⵏ ⵕⴱⴱⵉ ⴼⵍⵍⴰⵙ, ⵉⴳⴰ ⴱⴷⴷⴰ ⴰⴽⴰⵢⴰⵢ, ⵢⵉⵍⵉ ⵉⴹⴼⵕ ⴽⵓ ⴰⵎⵓⵙⵙⵓ ⴰⵡⵏⴳⵉⵎ ⴷ ⵓⴷⵍⵙⴰⵏ ⴷ ⵓⵎⵖⵏⵙⴰⵏ ⵉⵣⴷⵉⵏ ⵙ ⵜⵎⴰⵣⵉⵖⵜ, ⵖ ⴳⴰⵏⵜ ⵜⵉⵏⴰⵡⵉⵏ ⵜⵉⵡⵏⴳⵉⵎⵉⵏ ⵜⵉⵎⵥⵍⴰⵢ, ⵏⵉⵖ ⵉⵏⵎⵓⵇⵇⴰⵔⵏ ⵉⵎⵙⵏⴼⵍⵓⵍⵏ, ⴷ ⵉⵙⴳⵔⴰⵡⵏ ⵉⵎⵖⵏⵙⴰⵏⵏ, ⴳ ⵜⴰⵎⴰ ⵏ ⵜⴷⵔⴰⵡⵜ ⵏⵏⵙ ⵏ ⵜⵉⴷⵜ ⴳ ⵜⵉⵍⴰⵍ ⵜⵉⴷⵍⵙⴰⵏⵉⵏ ⵏ ⵜⵎⵙⵎⵓⵏⵜ ⵏ ⵉⵏⵟⵉⵍⴰⵇⴰ ⵜⴰⴷⵍⵙⴰⵏⵜ ⴳ ⵏⵏⴰⴹⵓⵕ ⴷ ⵜⵙⴳⴳⵉⵡⵉⵏ ⵏⵏⵙ, ⵉⴽⴽⴰ ⵜⵜ ⵉⵏⵏ ⵉⴳⵍⵍⵉⵏ ⴰⵔ ⵉⵜⵜⵎⴰⵜⵜⴰⵢ ⵙ ⵜⵍⵍⵓⴳⵏⴰ ⵃⵎⴰ ⴰⴷ ⵢⵉⵍⵉ ⴳ ⵜⵓⴳⵜ ⵏ ⵜⵉⵏⴰⵡⵉⵏ ⵜⵉⵎⴰⵙⵙⴰⵏⵉⵏ ⵙⵡⴰ ⴳ ⵓⴳⵯⵏⵙ ⵏⵉⵖ ⴱⵕⵔⴰ ⵏ ⵍⵎⵖⵔⵉⴱ, ⵙⵍⴰⵡⴰⵏ ⴰⴽⴽⵯ ⴳ ⴼⵕⴰⵏⵚⴰ ⴷ ⵀⵓⵍⴰⵏⴹⴰ ⴷ ⵎⵉⵔⵉⴽⴰⵏ ⴷ ⵍⴰⵍⵎⴰⵏ. ⴷ ⵏⵜⵜⴰ ⴳ ⵜⴷⵔⴰⵡⵉⵏ ⵏⵏⵙ ⵜⵉⵎⴰⵙⵙⴰⵏⵉⵏ ⴷ ⵜⴽⵛⵛⵓⵎⵉⵏ ⵏⵏⵙ ⵜⵉⴷⵍⵙⴰⵏⵉⵏ ⴳ ⵉⵏⵎⵓⵇⵇⴰⵔⵏ ⴰⵔ ⵜⵜ ⴱⴷⴷⴰ ⵉⵜⵜⴰⵡⵉ ⴳ ⵓⵎⵣⴰⵖ ⵅⴼ ⵉⵣⵔⴼⴰⵏ ⵉⵙⵏⵉⵍⵙⴰⵏⵏ ⴷ ⵉⴷⵍⵙⴰⵏⵏ ⴳ ⵍⵎⵖⵔⵉⴱ ⴷ ⵓⵙⵉⵙⵏ ⵙ ⵜⵎⵙⴰⵔⵜ ⵜⴰⵎⴰⵣⵉⵖⵜ ⴷ ⵜⵖⵏⵙⴰ ⴼ ⵜⵏⴽⵔⴰ ⴷ ⵜⴳⵎⵉ ⵏⵏⵙ.

ⵉⴷⵔⴰ ⵉⴳⵍⵍⵉⵏ ⴳ ⵜⵙⵓⵜⵍⵜ ⵜⴰⵎⵣⵡⴰⵔⵓⵜ ⵏ ⵜⵙⴷⴰⵡⵉⵜ ⵏ ⵓⵏⴱⴷⵓ ⴳ ⵓⴳⴰⴷⵉⵔ ⴳ ⵖⵓⵛⵜ 1980 ⴰⴽⴷ ⵜⴰⴳⵔⵓⵎⵎⴰ ⵏ ⵉⵎⵖⵏⴰⵙⵏ ⵏ ⵉⵏⵟⵉⵍⴰⵇⴰ ⵜⴰⴷⵍⵙⴰⵏⵜ, ⵜⴽⴽⵉ ⵜⵜ  ⵉⵏⵏ ⵉ ⵜⴷⵔⴰⵡⵜ ⴰⴷ ⵜⴰⴳⵔⴰⵡⴰⵏⵜ ⵏ ⵜⵓⴳⵜⵜ ⵏ ⵉⵎⴷⵍⴰⵙⵏ ⴷⵉⵎⵖⵏⴰⵙⵏ ⵙⴳ ⵢⵉⵥⵥⵍⵎⴹ ⵏ ⵢⵉⴼⵔⵉⵇⵢⴰ ⵢⴰⵏ ⵓⴷⵔⵉⵣ ⵎⵇⵇⵓⵔⵏ ⵅⴼ ⵜⵉⵍⴰⵍ ⵏ ⵜⵙⵓⵜⵍⵜ ⴰⴷ ⵍⵍⵉⵖ ⵜⴳⴰ ⵜⴰⵙⵓⵜⵍⵜ ⵜⴰⵎⵖⵜⴰⵙⵜ ⵅⴼ ⵓⵙⴷⴷⵉⴷ ⵏ ⵜⴰⵎⵓⵏⵜ ⵏ ⵉⴼⵔⴷⵉⵙⵏ ⴰⴽⴽⵯ ⵏ ⵜⵎⴰⴳⵉⵜ ⵜⴰⴷⵍⵙⴰⵏⵜ ⵜⴰⵏⴰⵎⵓⵔⵜ ⴳ ⵓⵙⴷⵓⵙ ⵏ ⵜⵡⵏⴳⵉⵎⵜ ⵏ ⵜⵎⵓⵏⵉ ⵏ ⵜⵓⵜⵍⴰⵢⵜ ⴷ ⵜⴷⵍⵙⴰ ⵜⴰⵎⴰⵣⵉⵖⵜ ⴳ ⵓⵙⴰⵜⵉ ⵏ ⵜⵎⴰⴳⵓⵜ ⴷ ⵓⵎⵢⴰⵏⴰⵡ ⵏⵏⵙ.

ⵉⴽⴽⴰ ⵜⵜ ⵉⵏⵏ ⵉⴳⵍⵍⵉⵏ ⵓⵎⵖⵏⴰⵙ ⵇⴰⴹⵉ ⵇⴷⴷⵓⵔ ⴷ ⴰⵎⴷⵢⴰ ⵏ ⵓⵎⴷⵍⴰⵙ ⴰⵎⵙⵓⵖⵏ ⴰⵏⴼⵔⴰⴽ ⵙ ⵜⵎⵍⴰⵍⵜ ⵏⵏⵙ ⵜⴰⵎⴰⵙⵙⴰⵏⵜ ⴷ ⵜⴷⵍⵙⴰⵏⵜ, ⴷ ⵓⵎⵖⵏⴰⵙ ⵢⵓⵙⵉⵏ ⴰⵏⵣⴳⵓⵎ ⵏ ⵜⵓⵙⵙⵏⴰ ⵏⵏⵙ ⵜⴰⵎⴰⵣⵉⵖⵜ, ⴷ ⵜⵎⴰⴳⵉⵜ ⵏⵏⵙ ⵉⴳⴰⵏ ⵢⴰⵜ. ⵉⴽⴽ ⵜⵜ ⵉⵏⵏ ⵜⴰⵎⵍⵍⴰ ⵏ ⵕⴱⴱⵉ ⴼⵍⵍⴰⵙ ⴷ ⴰⵎⴰⵙⵜⴰⵏ ⵉⴷⵓⵙⵏ ⵅⴼ ⵉⵎⵏⴰⴷⵏ ⵏⵏⵙ ⵣⵖ ⵢⵉⵎⴰⵏ ⵏⵏⵙ ⵙ ⵉⵎⵏⵣⴰⵢ ⵉⵏⴰⴼⵍⵍⴰⵜⵏ ⵏⵏⴰ ⵉⵙⴱⴷⴷⵏ ⴰⵙⵡⵉⵏⴳⵎ ⵏⵏⵙ ⴷ ⵓⵙⵎⵓⵜⵜⴳ ⵏⵏⵙ ⴷ ⵓⵏⵥⵥⵓ ⵏⵏⵙ ⵙ ⵎⴰⵙ ⵉⵇⵇⴰⵏ ⴰⴷ ⵢⵉⵍⵉ ⵓⵣⵔⴰⴽ ⵏ ⵓⵎⵣⴰⵔⴰⵢ ⴷ ⵜⵎⴰⴳⵓⵜ ⴷ ⵓⵎⵏⴰⴷ ⵢⴰⴹⵏ.

## ⵉⵙⴰⵖⵓⵍⵏ